Најтеже тренутке бригада је имала у другој половини 1995. године. Мада се после операције Хрватске војске "Олуја" свуда осећала угроженост матичне општине бригаде, бригада је послата у пуном саставу у тај рејон тек након слома Дрварског корпуса у здруженој хрватско-муслиманској операцији Маестрал, то јест 15. септембра. Бригада, у оквиру операције Вагањ, заједно са другим јединицама ВРС, у први мах успешно одбацује јединице 5. и 7. корпуса АРБиХ. Налет је, међутим, заустављен 6. октобра када се 16. крајишка бригада по наредби Главног штаба враћа на добојско ратиште, које је после АРБиХ операције „Ураган“ пало у тежак положај. Два дана после, хрватске снаге у операцији Јужни потез освајају Мркоњић град, због чега све ВРС јединице (посебно 65. заштитни пук) северозападно од града падају у тежак положај. Након тога, у операцији Сана 95, јединице АРБиХ улазе у Сански Мост 10. октобра. Наиме, упркос жилавом отпору 43. приједорске, 5. козарске и 6. санске бригаде, већи део преосталих јединица Дрварског корпуса због губитака протеклих месеци није могао да држи положаје; ову рупу ће искористити 5. корпус да заједно са приштапским јединицама АРБиХ уђе у Сански Мост.